苏辙
郊祀庆成
盛礼弥三祀，初元正七年。
祭兼天地报，仪自祖宗传。
讲义金华久，斋心玉食鲜。
秋成通四海，廪实到穷边。
尘卷跳疆寇，琛来渡海船。
人和神亦答，物备礼诚全。
庙室开深靓，郊丘对广圜。
翠帷新秘殿，宝仗溢通廛。
周冕裘缯俭，唐车保介便。
导前多旧德，迎拜或华颠。
荐洁求阴燧，驰诚寄燎烟。
垂精粲星斗，望秩遍山川。
降辂追前躅，回班戒弗虔。
彻絪深屈体，屏盖切承天。
嶰谷灰初应，扶桑日欲躔。
旌旗逐风转，歌舞送天旋。
帘启瞻宸极，鸡号识漏泉。
矜愚开罪罟，释欠靖民编。
乐作波翻海，书行箭脱弦。
东朝归福胙，南极本高仙。
有道知难犯，无私每得贤。
劬劳就圣德，谦畏绝私权。
治道初无象，神功竟莫宣。
下臣叨进玉，随见颂诚然。